O asociație civică din Câmpina recompensează cu 3000 de lei persoanele care se vor implica activ în deconspirarea tentativelor de mită electorală la alegerile care au loc în acest an. Singura condiție este ca persoana să prezinte dovezi și să denunțe încercarea de fraudare a alegerilor. Banii pentru recompense, spun cei de la Asociație, vin din sponsorizări.
Asociația Câmpina Curată, potrivit descrierii de pe site, derulează la nivel de comunitate proiecte educaționale, sportive, sociale, campanii de informare pentru sănătate, dar și acțiuni de ecologizare.
Ideea de a oferi recompensă celor care denunță tentativele de mită electorală face parte, spun cei de la Asociație, "dintr-o campanie de conștientizare a riscurilor pe care banii oferiți ca mită electorală îi pot avea asupra viitorului nostru.
Cei de la Câmpina Curată au realizat și un pliant cu o poveste în benzi desenate care, spune președintele Sebastian Ștefănoiu, prezintă "povești mai mult sau mai puțin ipotetice de mită electorală. Pliantul are rolul de a ne face mai atenți la ce se întâmplă în jurul nostru în timpul alegerilor. Deși pare că a devenit cumva o normalitate, acest tip de comportament nu trebuie să ne definească.
Invităm cetățenii municipiului Câmpina să spună stop mitei electorale atunci când se întâlnesc cu ea și să se implice pentru un vot corect, prin raportarea acesteia organelor competente. Asociația Câmpina Curată va oferi recompense celor care denunță practici de acest gen, la alegerile din 2024. Orice tip de alegere trebuie să fie un act democratic voluntar".
Atât informarea cu privire la recompensa de 3000 de lei, dar și plinatele cu pricina au fost împărțite deja la cutiile poștale ale câmpinenilor.
Banii care constituie recompensă pentru denunțarea tentativelor de mită electorală, probate, provin din sponsorizări, au precizat cei de la Asociația Câmpina Curată.